Tõnis Mölder

**Tõnis Mölder** (sündinud 9. oktoobril 1989 Lihulas) on Eesti poliitik ja Riigikogu liige.

Tõnis Mölder oli alates 7. aprillist 2008 kuni septembrini 2023 Eesti Keskerakonna liige, seejärel Isamaa liige kuni veebruarini 2024.

## Elulugu
Ta on lõpetanud 2009. aastal Lihula Gümnaasiumi ja õppinud aastatel 2009–2015 Tallinna Ülikoolis riigiteadusi, kuid õpingud jäid pooleli.

Ta töötas aastatel 2010–2019 Tallinna Linnavalitsusesː 2010–2011 oli ta Pirita linnaosa arendusnõunik, aastatel 2011–2013 oli ta linnapea referent. 2013–2017 oli ta Pirita linnaosa vanem, aastatel 2017–2019 Tallinna abilinnapea.

## Tegevus poliitikas
2017. aasta kohaliku omavalitsuse volikogude valimistel kandideeris ta Eesti Keskerakonna nimekirjas Tallinna linna 7. valimisringkonnas (Pirita linnaosas). Ta sai 1119 häälega piirkonnas paremuselt teise tulemuse ning osutus ringkonnamandaadiga valituks Tallinna linnavolikogu liikmeks. Kehtivaid hääli andsid 8646 isikut ning lihtkvoot ehk isikumandaat oli 1236 häält. Parima tulemuse piirkonnas sai Arto Aas (1495 häält, Eesti Reformierakond). 15. novembril 2017 otsustas Tallinna valimiskomisjon tagasiulatuvalt peatada tema liikmesuse volikogus, sest ta asus 9. novembril tööle Tallinna abilinnapeana. Tõnis Mölder taastas oma volitused Tallinna linnavolikogus 8. aprillist 2019, sest suundus tööle Riigikokku ja lõpetas töö abilinnapeana. Tallinna valimiskomisjon peatas tema volitused kolmeks kuuks linnavolikogus alates 4. jaanuarist 2021. Volikogus kuulus ta linnamajanduskomisjoni.

Ta oli 18. detsembrist 2017  Ida-Tallinna Keskhaigla nõukogu liige. Ta oli 18. detsembrist 2017 kuni 13. oktoobrini 2019 Lääne-Tallinna Keskhaigla nõukogu liige. 29. mail 2018 valiti ta neljaks aastaks Eesti Invaspordi Liidu juhatuse liikmeks. 20. detsembrist 2017 kuni sügiseni 2019 oli ta Tallinna linnas invakomisjoni, tervisenõukogu, AIDS-i ja uimastiennetuse, laste ja perede heaolu ümarlaua ning arstide ja õdede eluasemekomisjoni liige ja esimees. Ta oli Tallinna asutuste infoturbe nõukogu liige 7. maist 2014 kuni selle likvideerimiseni 13. novembril 2019.

Alates 4. aprillist 2019 kuni volituste peatumiseni 26. jaanuaril 2021 oli ta XIV Riigikogu koosseisu liige. Ta oli Riigikogu sotsiaalkomisjoni esimees.

26. jaanuaril 2021 sai temast keskkonnaminister. 17. novembril 2021 astus ta keskkonnaministri ametist tagasi hasartmängusõltuvuse tõttu. Mölder täpsustas sotsiaalmeedias, et eelistas maandada tööpingeid spordiennustuste portaalis.

10. oktoobril 2020 valiti Mölder Eesti Keskerakonna volikogu esimeheks. Enne valimisi tegi ta kolm nädalat kampaaniat ning 120 võimalikust häälest sai ta 103. Varasem juhataja Kersti Sarapuu taandas enda kandidatuuri päev enne hääletamist. Keskerakonnas on volikogu esindusorgan, mis töötab välja partei programmilised seisukohad ja viib ellu erakonna poliitikat kongressidevahelisel ajal.

Ta kandideeris 2023. aasta Riigikogu valimistel Riigikokku, kogus valimisringkonnas nr 2 (Tallinna Kesklinna, Lasnamäe ja Pirita linnaosad) 569 häält ning osutus valituks.

2024. aasta veebruaris esitas Kaitsepolitseiamet Tõnis Mölderile kahtlustuse altkäemaksu küsimises. Sellega seoses lahkus Mölder Isamaa erakonnast. Mölder teatas 9. veebruaril meediale, et end süüdi ei tunnista ja oma mandaadist riigikogus ning Tallinna linnavolikogus ta loobuda ei plaani.

Kahtlustuse kohaselt tegi Tõnis Mölder 2022. aasta novembris Keskerakonna kaudu ettepaneku lisada 2023. aasta riigieelarvesse 25 000 euro suurune tegevustoetus Kõo Jahiseltsile ning enne sõlmis seltsi esindajaga kokkuleppe, et toetuse väljamaksmisel saab ta endale vähemalt 10 000 eurot. Lisaks kahtlustab prokuratuur Möldrit selles, et ta tellis 2022. aasta novembris 1000 Keskerakonna sümboolikaga valimisreklaami postkaarti ning esitas nende eest tasutud arve riigikogu kantseleile hüvitamiseks, kuigi tegemist oli valimiskampaania materjalidega, mis ei kuulu kuluhüvitiste alla.

## Isiklikku
Ta on abielus ja tütre isa. Tema hobid on sport ja kino.

## Viited

## Välislingid
*Tutvustus Riigikogu veebilehel